BJCHI มั่นใจกำไรปีนี้โตตามเป้า เล็งขยายงานตปท. เหมืองแร่-น้ำมัน-เหล็ก
BJCHI มั่นใจรายได้ปีนี้โตตามเป้า 15% ยันกำไรสูงกว่าปีก่อน โชว์ backlog สูง 5.2 พันลบ. ปี 59 รายได้โตต่อเนื่อง 15% ลุ้นประมูลงานใหญ่ Q1/59 มูลค่า 6.5 พันลบ. เล็งขยายงาน ตปท. เหมืองแร่-น้ำมัน-เหล็กหลังล้มแผนร่วมทุนพลังงานทดแทน
17 พ.ย. 2558

บริษัท บีเจซี เฮฟวี่ อินดัสทรี จำกัด (มหาชน) หรือ BJCHI เปิดเผยถึงผลประกอบการในปีนี้ มั่นใจว่ารายได้จะเติบโตตามเป้าหมายที่ 15% และมีกำไรสูงกว่าปีก่อนในทิศทางเดียวกับรายได้ โดยขณะนี้บริษัทมีงานในมือ (backlog) ราว 5.2 พันล้านบาท ซึ่งจะรับรู้เป็นรายได้ราว 1.7 พันล้านบาทในไตรมาส 4 ปี 2558 ส่วนที่เหลือจะทยอยรับรู้ในปีถัดไป
ขณะที่ตั้งเป้ารายได้ปี 2559 เติบโตต่อเนื่องราว 15% โดยอยู่ระหว่างรอผลการประมูลงานที่มีความคาดหวังสูงราว 6.5 พันล้านบาทที่จะทยอยประกาศตั้งแต่ไตรมาส 1 ปี 2559
นอกจากนี้ บริษัทได้ศึกษาขยายการรับงานภาคอุตสาหกรรมเหมืองแร่ น้ำมัน และเหล็กในต่างประเทศ หลังล้มแผนร่วมทุนโครงการผลิตไฟฟ้าพลังงานทดแทนและการเจรจาซื้อกิจการใหม่ที่ดำเนินมาก่อนหน้านี้ เนื่องจากหาข้อสรุปไม่ลงตัว